প্রায় দেড় হাজারের মতো কবিতা তার ছাপা হয়েছে। দুই হাজারের মতো কবিতা তিনি লিখেছেন বলে জানা যায়। তবে সেই সংখ্যা বেশিও হতে পারে। এত কবিতা লিখেছেন, তা সম্ভব হয়েছে— পুরো জীবন লৌহদৃঢ়ভাবে কবিতার জন্য বিলিয়ে দিয়েছেন, পাকাপোক্তভাবে ঘনীভূত করেছেন জীবনের সকল রসায়ন শুধু কবিতার মূলভূমিতে। এই যে কবিতার জন্য নিজেকে অবিভাজ্য রাখা— এ এক কঠিন সাধনার বিষয়। এর জন্য নিজেকে কত কিছুর মুখোমুখি হতে হয়েছে, পেষণযন্ত্রের মধ্যে পড়তে হয়েছে, তা আর বলার অপেক্ষা রাখে? কবিদের জন্য এই সমাজ ও সময়কাল কতটুকু সহনশীল? তা কবিমাত্রই জানেন। তবু কবি আবুবকর সিদ্দিক দৃঢ়ভাবে বলেন, ‘নিজের কথা এইমাত্র সার জানি, আমি এক কবিতার উৎসর্গিতপ্রাণ প্রাণী। এই পরিণত বয়সে সংসারকলত্রবাস্তূঘাট দূরে পাঁচতলার চিলেকোঠায় একাকী সন্নাসবাস এও এক কবিতার সেবাধর্ম মেনে। ...কেন কবিতা লিখি? কবিতা নিয়ে কেন এই অহরহ আর্তি? যখন লিখি না, তখনো কেন কবিতারই বায়ুলোকে নিঃশ্বাস গ্রহণ? সঠিক সদুত্তরটি হয়তো নিজেই জানিনে। এইটুকু বুঝি, কবিতাসংসর্গ আমার জীবনে এক বিশুদ্ধ সংগম। কবিতা লেখাটাই অন্তত আমার কাছে সেরা ভাবে বেঁচে থাকা। জীবনে এমন কিছু নিগূঢ় বোধ আছে, যা শুধু কবিতায়ই অভিব্যক্তি পেতে পারে।’ (আবুবকর সিদ্দিক, শ্রেষ্ঠ কবিতা গ্রন্থের ভূমিকা, ২০০২)